ພະນັກງານຫຼັກແຫຼງ ສສກ ສໍາເລັດເຝິກອົບຮົມທິດສະດີການເມືອງ-ການປົກຄອງ ໄລຍະສັ້ນ ຊຸດທີ 8
ພະນັກງານຫຼັກແຫຼງ ກະຊວງສຶກສາທິການ ແລະ ກິລາ (ສສກ) ໄດ້ສໍາເລັດການເຝິກອົບຮົມທິດສະດີການເມືອງ-ການປົກຄອງ ໄລຍະສັ້ນ (45 ວັນ) ຊຸດທີ 8 ພ້ອມທັງມີພິທີປິດ ແລະ ມອບໃບຢັ້ງຢືນໃຫ້ສຳມະນາກອນຢ່າງເປັນທາງການ ໃນວັນທີ 2 ມີນາ ຜ່ານມາ, ທີ່ສະໂມສອນໃຫຍ່ ວິທະຍາໄລຄູດົງຄໍາຊ້າງ, ໂດຍເປັນກຽດເຂົ້າຮ່ວມຂອງສະຫາຍ ບົວລານ ສິລິປັນຍາ ຄະນະປະຈໍາພັກ ຮອງລັດຖະມົນຕີ ກະຊວງສຶກສາທິການ ແລະ ກິລາ, ມີຫົວໜ້າ-ຮອງຫົວໜ້າຫ້ອງການຄະນະພັກ, ກົມ, ຕາງໜ້າຈາກສະຖາບັນທິດສະດີການເມືອງ ແລະ ການປົກຄອງແຫ່ງຊາດ, ແຂກທີ່ຮັບເຊີນ ແລະ ສໍາມະນາກອນເຂົ້າຮ່ວມຢ່າງພ້ອມພຽງ.
ໂອກາດດັ່ງກ່າວ, ສະຫາຍ ສໍາລານ ພັນຄະວົງ ຄະນະພັກ ຮອງຫົວໜ້າຫ້ອງການຄະນະພັກກະຊວງສຶກສາທິການ ແລະ ກິລາ ໄດ້ຜ່ານບົດສະຫຼຸບຊຸດເຝິກອົບຮົມທິດສະດີການເມືອງ ແລະ ການປົກຄອງ 45 ວັນ, ຊຸດທີ 8 ກະຊວງສຶກສາທິການ ແລະ ກິລາ, ເຊິ່ງຜ່ານການດໍາເນີນຊຸດເຝິກອົບຮົມທິດສະດີການເມືອງ-ການປົກຄອງຄັ້ງນີ້ ແຕ່ວັນທີ 25 ທັນວາ 2017 - ວັນທີ 28 ກຸມພາ 2018 ຄະນະພັກ, ຄະນະນໍາ ກະຊວງສຶກສາທິການ ແລະ ກິລາ ກໍ່ຄື ຄະນະຮັບຜິດຊອບຊຸດເຝິກອົບຮົມຄັ້ງນີ້, ໄດ້ໃຫ້ທິດຊີ້ນໍາໃນການກະກຽມ ແລະ ການດໍາເນີນເຝິກອົບຮົມເປັນຢ່າງດີ ໂດຍສະເພາະກ່ອນເປີດການເຝິກອົບຮົມເປັນທາງການໄດ້ມີປະຖົມນິເທດ ເປັນຕົ້ນແມ່ນ ແນະນໍາວິທີການ, ເຜີຍແຜ່ກົດລະບຽບ ແລະ ວາລະແຜນການເຝິກອົບຮົມ; ຜູ້ເຂົ້າເຝິກອົບຮົມສ່ວນຫຼາຍແມ່ນສະມາຊິກພັກ, ມີຄຸນສົມບັດດີ, ບຸກບືນຫ້າວຫັນໃນການຮໍ່າຮຽນ, ເຝິກຝົນຫຼໍ່ຫຼອມ ແລະ ພັດທະນາຕົນເອງ; ສໍາມະນາກອນໄດ້ມີຄວາມສາມັກຄີເປັນເອກະພາບພາຍໃນ ແລະ ພາຍນອກໄດ້ດີ; ໄດ້ສ້າງບັນຍາກາດກ່ອນໂມງເຂົ້າຮຽນ ແລະ ແລກປ່ຽນຄໍາຄິດຄໍາເຫັນຮ່ວມກັນໃນແຕ່ລະມື; ຄະນະພັກ ຄະນະນໍາວິທະຍາໄລຄູດົງຄໍາຊ້າງໃຫ້ການຮ່ວມມື ແລະ ອໍານວຍຄວາມສະດວກດ້ານສະຖານທີ່ເຝິກອົບຮົມເປັນຢ່າງດີ; ສໍາມະນາກອນແຕ່ລະສະຫາຍໄດ້ເປັນເຈົ້າການໃນການປະຕິບັດຕາຕະລາງຮຽນຂອງສະຖາບັນການເມືອງ-ການປົກຄອງແຫ່ງຊາດ ແລະ ຂໍ້ກໍານົດກົດລະບຽບຂອງການເຝິກອົບຮົມໄດ້ດີ. ຜ່ານບັ້ນເຝິກອົບຮົມທິດສະດີການເມືອງ-ການປົກຄອງໃນຄັ້ງນີ້, ສໍາມະນາກອນໄດ້ຮັບໃບຢັ້ງຢືນຈາກສະຖາບັນການເມືອງ-ການປົກຄອງແຫ່ງຊາດ ທັງໝົດ 56 ສະຫາຍ, ຍິງ 28 ສະຫາຍ ຄິດໄລ່ເປັນເປີເຊັນ 100 ເປີເຊັນ.
ໂອກາດດຽວກັນ, ສະຫາຍ ບົວລານ ສິລິປັນຍາ ໄດ້ກ່າວສະແດງຄວາມຍ້ອງຍໍຊົມເຊີຍຄະນະນໍາຈາກສະຖາບັນການເມືອງ ແລະ ການປົກຄອງແຫ່ງຊາດ, ຄະນະຮັບຜິດຊອບ, ຄະນະອໍານວຍການ ແລະ ບັນດາສະຫາຍສໍາມະນາກອນຈາກຫຼາຍພາກສ່ວນໃນກະຊວງສຶກສາທິການ ແລະ ກິລາ ທີ່ໄດ້ເອົາໃຈໃສ່ພາກພຽນຈົນສໍາເລັດ, ເຊິ່ງການເຝິກອົບຮົມຍົກລະດັບທາງດ້ານທິດສະດີການເມືອງ-ການປົກຄອງ ແມ່ນເປັນການສ້າງ ແລະ ພັດທະນາໃຫ້ສະມາຊິກພັກ ພະນັກງານໄດ້ມີຄວາມຮູ້, ຄວາມເຂົ້າໃຈຢ່າງເລິກເຊິ່ງກ່ຽວກັບບັນດາແນວຄິດທິດສະດີມາກ-ເລນິນ ແລະ ບັນດາແນວທາງນະໂຍບາຍຂອງພັກ ແລະ ລັດ, ແຜນພັດທະນາເສດຖະກິດ-ສັງຄົມແຫ່ງຊາດ ກໍ່ຄື ແນວທາງກ້າວຂຶ້ນສັງຄົມນິຍົມເທື່ອລະກ້າວ. ພ້ອມກັນນັ້ນ, ກໍ່ເຮັດໃຫ້ພະນັກງານຫຼັກແຫຼ່ງສາມາດນໍາເອົາທິດສະດີທີ່ໄດ້ຮຽນມາຈັດຕັ້ງປະຕິບັດໃນວຽກງານທີ່ຕົນຮັບຜິດຊອບໄດ້ຢ່າງມີປະສິດທິພາບ ແລະ ປະສິດທິຜົນສູງຂຶ້ນ.
ການດໍາເນີນຊຸດເຝິກອົບຮົມທິດສະດີການເມືອງ-ການປົກຄອງຄັ້ງນີ້, ແມ່ນເລີ່ມແຕ່ວັນທີ 25 ທັນວາ 2017 ຫາ ວັນທີ 28 ກຸມພາ 2018 ໂດຍແມ່ນບັນດາສະຫາຍສໍາມະນາກອນທີ່ເຂົ້າຮ່ວມການເຝິກອົບຮົມນັ້ນ ລ້ວນແລ້ວແຕ່ແມ່ນສະມາຊິກພັກ, ພະນັກງານຫຼັກແຫຼ່ງ ແລະ ເປັນພະນັກງານເປົ້າໝາຍສືບທອດພາຍໃນສໍານັກ ແລະ ສະຖາບັນການສຶກສາອ້ອມຂ້າງກະຊວງສຶກສາທິການ ແລະ ກິລາ ທີ່ມາຈາກ 46 ພາກສ່ວນ ມີຈໍານວນ 56 ສະຫາຍ, ຍິງ 28 ສະຫາຍ, ເຊິ່ງມີເນື້ອໃນ 5 ພາກໃຫຍ່, 39 ບົດ.
(ບຸນທະວີ)